als_Latn dik_Latn sag_Latn
Gjirokastra, kronika e një koncerti në gurPublikuar 1 year ago në Zëri
Gati 1200 persona kanë thënë që do të shkojnë. Është e konfirmuar në “Facebook”, jozyrtare, por për “Koncert në gur” nuk ka diçka tjetër më zyrtare se kaq. Një grup personash në më pak se 10 ditë kanë ngritur një agjendë të detajuar për një ditë dhe natë festive në qytetin e Gjirokastrës. Është konceptuar si një varg eventesh kulturore, tradicionale, muzikore dhe argëtuese që do të zhvillohen gjatë ditës së sotshme në qytetin e Gjirokastrës, në kuadrin e 8-vjetorit të hyrjes së qytetit të gurtë në listën e trashëgimisë kulturore të UNESCO.
“Në datën 15 korrik, në Gjirokastër do të ketë një numër aktivitetesh që do të zhvillohen gjatë gjithë ditës”, thotë Magdalena Margariti nga sektori i Kulturës dhe Turizmit në Bashkinë e Gjirokastrës. Aktivitetet do të nisin që në orën 10:00 të paradites dhe priten të vijojnë edhe gjatë natës me atë që është pagëzuar “Nata e Bardhë”, çka do të thotë që do ta mbajë zgjuar qytetin deri në orët e para të datës 16.
Me ç’kuptohet nga postimet në “Facebook”, deputeti i ri i Partisë Socialiste në Gjirokastër, Erion Veliaj dhe grupi që punoi me të në fushatë, ku bie në sy kontributi i Ajola Xoxës dhe Leart Kolës, janë ndër promotorët kryesorë në këtë nismë të mbështetur edhe nga Bashkia Gjirokastër dhe sponsorizues të ndryshëm.
Trafiku në zonën e ‘Qafës së Pazarit’ gjatë ditë së sotme do të ndalet për automjetet, çka do të mundësojë qarkullimin e lirshëm të këmbësorëve dhe shfrytëzimin e hapësirës së rrugës për argëtim. Klubet dhe kafenetë që ndodhen në këtë zonë do të inkurajohen që të nxjerrin karrige dhe tavolina në rrugë. Në hyrje të rrugës dhe në kryqëzimin e “Qafës së Pazarit” do të ketë ansamble që luajnë muzikë popullore live për të mbajtur gjallë atmosferën. Rrugës për në kalanë e qytetit do të ketë dhe një panair libri, ku kalimtarët do të mund të shohin botime të shtëpive botuese prestigjioze.
Gjatë ditës, banda muzikore e qytetit do të ekzekutojë pjesë festive, do të ketë panair librash mbi historinë e qytetit në ‘Pazarin e Vjetër’; në sheshin “Çerçiz Topulli” do të përurohet fillimi i punimeve për restaurimin e trotuarit, si dhe do të hapet një ekspozitë fotografish. Një varg aktivitetesh do të vijojnë në “Pazarin e Vjetër” me ekspozita dhe panaire, ku vizitorët do kenë mundësi të shijojnë kulinarinë gjirokastrite, por dhe artizanatin e qytetit, si dhe ekspozita fotografish. Më pas do të ketë një takim në shtëpinë e Zaketëve, ku do të flitet për trashëgiminë kulturore dhe arkitekturën e qytetit.
Mbrëmja do të ketë ngjyra të tjera dhe tinguj folk, rok dhe etno, që janë konceptuar si një kolonë e përshtatshme zanore për pamjen e qytetit dhe qëllimin e aktivitetit. Janë ftuar grupet “OffChestra” që luajnë folk-rok dhe “Gipsy Groove”, si dhe këngëtarja Kamela Islamaj. Për ta mbajtur natën të bardhë, festa do të vazhdojë me muzikën e përzier nga DJ-ët e thirrur për këtë aktivitet. Gjatë gjithë këtyre ditëve organizatorët kanë postuar programin e plotë të aktiviteteve në Gjirokastër, bashkë me shumë informacione për hotelet dhe pikat tërheqëse që të panjohurit me qytetin dhe zonat përreth nuk duhet të humbasin, duke krijuar një guidë të mirëfilltë për turistë shqiptarë e të huaj.
Është një aktivitet në kuadër të mbrojtjes së trashëgimisë kulturore si një e drejtë e qyteteve dhe banorëve të tyre, theksuar gjatë fushatës zgjedhore të forcës fituese politike, i cili ka arritur të promovohet fuqishëm në mediat sociale, me video në “You tube” dhe posterët përkatës, në kontrast me heshtjen që pati pesëvjetori i anëtarësimit të Beratit në UNESCO në 8 korrik.
Qyteti i Gjirokastrës, për shkak dhe të anëtarësimit në UNESCO, është një nga qytetet më të vizituara nga turistët. Ky do të jetë një rast për ta prezantuar edhe më mirë qytetin e gurtë të shumë figurave të njohura, ndër ta Ismail Kadare, i cili është përmendur nga organizatorët që në emërtimin që ka marrë kjo ditë “Koncert në gur”, që të kujton të famshmin roman dedikuar Gjirokastrës, “Kronikë në gur”.
Gjirokastra është përfshirë në Listën e Trashëgimisë Botërore të UNESCO-s më 2005, si një nga pak shembujt e mbijetuar në Ballkan të qyteteve tregtare të stilit otomano-bizantin.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn